《妇道篇》是夏震武所著作品,出自于《夏震武卷(中国近代思想家文库)》。
# 作品原文
男正位乎外,女正位乎内,内外者男女之定位,易之则乱。天地之道,阳发扬于外,阴蕴藏于内。天位乎外者阳,地位乎内者阴。男本天,女本地。天上而地下,衽席之交,命于天者有尊卑之分;天施而地受,精气之感,命于天者有倡随之义。性有健顺,体有大小,声有刚柔,质有清浊,男女之命于天者无一同焉。天命之不同者,必欲以人力强而同之,吾未见倒行逆施而不乱也。
鸟之类雌伏而雄斗,鸟非知有阴静阳动之义也;兽之类牝驯而牡猛,兽非知有阳刚阴柔之教也。牝牡雌雄之别,率其性之自然,出于天不出于人。女不守,男不能出;女不处,男不能行。守者出者,处者行者,相须以济而不能相易。日明乎昼,月明乎夜,昼夜者日月之位,日月易位则天地毁;男治乎外,女治乎内,内外者男女之位,男女易位则国家亡。
朝廷外也,闺门内也。兵农刑礼,朝廷之上,政治之职,男主之;炊织烹纴,闺门之内,生育之职,女司之。政治者,男之天职也;生育者,女之天职也。女以政治责之夫,而专心乎生育;男以生育责之妇,而专心乎政治。牡司晨而牝伏卵,天之道也。男女易位,未有牝司晨而牡伏卵者也。男女不能易形,则不能易位。女何以内?曰生育室内之事,非室外之事也。男何以外?曰女内则男外。君民分其职于上下,而后成一国;夫妇分其职于内外,而后成一家。男弃其职而治内,女弃其职而治外,是犹为君者而曰吾欲与民并耕而食,为民者而曰吾欲与君同朝而治也。【注】:以上为原文部分内容。
# 作者简介
夏震武,又名震川,字伯定,号涤庵,浙江富阳人。清同治十三年(1874年)进士,后授工部营缮司主事。短暂的仕宦生涯后,辞官居于乡。清末被选为浙江教育总会会长,兼任浙江两级师范学堂监督。后曾任教京师大学堂。晚年讲学于灵峰精舍,致力讲求程朱理学,提倡孔孟之道,时称灵峰先生。其著作有《人道大义录》、《悔言》、《悔言辨正》、《衰说考误》、《寤言质疑》、《〈大学衍义〉讲授》、《孟子讲义》等。编者简介王波,山东莱芜人。北京大学历史系博士研究生,研究方向为中国近代文化与社会。